Rettens dom (Fjerde Afdeling) af 8. maj 2019 –

PT mod EIB

(Sag T-571/16)

»Personalesag – ansatte i EIB – bedømmelse – karriereudviklingsrapport – bedømmelsesåret 2014 – administrativ procedure – formaliteten – ret til kontradiktion – princippet om uskyldsformodning – ansvar – ikke-økonomisk tab«

1. Tjenestemænd – Den Europæiske Investeringsbanks ansatte – administrativ procedure – fakultativ karakter – iværksættelse af en forligsprocedure – mulighed for at anlægge søgsmål ved Unionens retsinstanser inden procedurens afslutning (Den Europæiske Unions charter om grundlæggende rettigheder, art. 47 og art. 52, stk. 1; tjenestemandsvedtægten, art. 90 og 91; Den Europæiske Investeringsbanks personalevedtægt, art. 41) (jf. præmis 93-96)

2. Tjenestemænd – Den Europæiske Investeringsbanks ansatte – administrativ procedure – forligsudvalg – sammensætning – bedømmelseskriterier – forelæggelse af en anmodning om udpegning af formanden for udvalget for Domstolens præsident – overholdelse af en rimelig frist – bedømmelseskriterier (Den Europæiske Investeringsbanks personalevedtægt, art. 41) (jf. præmis 98-100)

3. Retslig procedure – stævning – formkrav – kort fremstilling af søgsmålsgrundene (Statutten for Domstolen, art. 21 og 53; Rettens procesreglement, art. 76) (jf. præmis 109 og 216-218)

4. Retslig procedure – frist for fremlæggelse af beviser – artikel 85, stk. 2 og 3, i Rettens procesreglement – anvendelsesområde – adgang til at føre modbevis og til at fremkomme med nye beviser – udelukket – fremlæggelse af yderligere beviser inden afslutningen af retsforhandlingernes mundtlige del – tilladt – betingelser (Rettens procesreglement, art. 85, stk. 2 og 3, og art. 92, stk. 7) (jf. præmis 142-144, 156-160 og 192-195)

5. Tjenestemænd – Den Europæiske Investeringsbanks ansatte – bedømmelse – bedømmelsesrapport – ret til forsvar – rækkevidde – pligt til i fornødent omfang at høre den berørte – ulovlig gennemførelse af bedømmelsesproceduren – tilsidesættelse – følger (Den Europæiske Unions charter om grundlæggende rettigheder, art. 41, stk. 2, art. 47 og 48) (jf. præmis 162-167, 179-181 og 184-187)

6. Tjenestemænd – Den Europæiske Investeringsbanks ansatte – bedømmelse – bedømmelsesrapport – henvisning i bedømmelsesrapporten til hændelser, der er genstand for en verserende intern undersøgelse foretaget af Det Europæiske Kontor for Bekæmpelse af Svig (OLAF) – forskellige formål med de omhandlede procedurer – tilsidesættelse af princippet om uskyldighedsformodningen – foreligger ikke (Den Europæiske Unions charter om grundlæggende rettigheder, art. 48, stk. 1) (jf. præmis 200, 204-206 og 208)

7. Tjenestemandssager – erstatningssøgsmål – annullation af den anfægtede ulovlige retsakt, som ikke sikrer en passende erstatning af det lidte ikke-økonomiske tab – ikke-økonomisk tab forvoldt ved en krænkelse af tjenestemandens ære, værdighed og omdømme som følge af en ulovlig bedømmelsesrapport (Tjenestemandsvedtægten, art. 91) (jf. præmis 228-235)

Angående

Søgsmål støttet på artikel 270 TEUF og artikel 50a i statutten for Den Europæiske Unions Domstol med påstand dels om annullation af EIB’s afgørelse om endelig udfærdigelse af sagsøgerens bedømmelsesrapport for bedømmelsesåret 2014, af sagsøgerens karriereudviklingsrapport for bedømmelsesåret 2014, af EIB’s afgørelser for 2015 om ikke at forfremme sagsøgeren, om ikke at tildele ham en individuel præmie og om at forhøje hans løn med 1,20%, dels om erstatning af det tab, som sagsøgeren angiveligt har lidt.

Konklusion

1) PT’s bedømmelsesrapport for bedømmelsesåret 2014 annulleres.

2) Den Europæiske Investeringsbank (EIB) betaler PT et beløb på 2000 EUR med tillæg af morarenter, fra datoen for afsigelsen af denne dom, beregnet med den sats, som Den Europæiske Centralbank (ECB) har fastsat for sine vigtigste refinansieringstransaktioner, forhøjet med 3,5 procentpoint, for det lidte ikke-økonomiske tab.

3) I øvrigt frifindes EIB.